Yer uchastkalari berish va yakka tartibdagi uy-joy qurish uchun yer uchastkalariga meros qilib qoldiriladigan umrbod egalik qilish huquqini realizatsiya qilishning zamonaviy va shaffof mexanizmlarini joriy etish boʻyicha qoʻshimcha chora-tadbirlar toʻgʻrisida
(resolution, 2021-09-18)

Yer uchastkalari berishning zamonaviy va shaffof mexanizmlarini joriy etish va tartib-taomillarini jadallashtirish va soddalashtirish maqsadida Vazirlar Mahkamasi qaror qiladi: 1. Quyidagilar: Yer uchastkalarini davlat va jamoat ehtiyojlari uchun berish tartibi toʻgʻrisida nizom 2-ilovaga muvofiq tasdiqlansin. 2. Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari ushbu qaror bilan tasdiqlangan nizomlar talablariga joylarda soʻzsiz amal qilinishi yuzasidan nazoratni taʼminlasinlar. 4. Quyidagilar oʻz kuchini yoʻqotgan deb hisoblansin: Vazirlar Mahkamasining 2006-yil 30-dekabrdagi 272-son qarori bilan tasdiqlangan Yakka tartibda uy-joy qurilishi toʻgʻrisidagi Nizomning II va III boblari (Oʻzbekiston Respublikasi QT, 2006-y., 12-son, 97-modda); Vazirlar Mahkamasining 2013-yil 30-maydagi 150-son qarori bilan tasdiqlangan Qurilish sohasida ruxsat beruvchi tusdagi hujjatlarni berish tartibotlarini amalga oshirish muddatlari va qiymatini belgilashda tabaqalashtirilgan yondashuv tartibi toʻgʻrisidagi Nizomning 2 va 3-ilovalari, shuningdek, II bobi (Oʻzbekiston Respublikasi QT, 2013-y., 5-son, 33-modda). 5. Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasi manfaatdor vazirliklar va idoralar bilan birgalikda oʻzlari qabul qilgan meʼyoriy-huquqiy hujjatlarini bir oy muddatda ushbu qarorga muvofiqlashtirsin. 6. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari — “Oʻzbekiston temir yoʻllari” AJ boshqaruvi raisi A.J. Ramatov hamda Oʻzbekiston Respublikasi yer resurslari, geodeziya, kartografiya va davlat kadastri davlat qoʻmitasi raisi A.X. Abdullayev zimmasiga yuklansin. 1. Mazkur Nizom yer uchastkalarini: davlat va jamoat ehtiyojlari uchun; Oʻzbekiston Respublikasi Prezidentining “2017 — 2021-yillarda qishloq joylarda yangilangan namunaviy loyihalar boʻyicha arzon uy-joylar qurish dasturi toʻgʻrisida” 2016-yil 21-oktabrdagi PQ-2639-son hamda namunaviy loyihalar asosida yakka tartibdagi uy-joylar qurilayotgan massivlarda hamda “2017 — 2020-yillarda shaharlarda arzon koʻp kvartirali uylarni qurish va rekonstruksiya qilish dasturini amalga oshirish chora-tadbirlari toʻgʻrisida” 2016-yil 22-noyabrdagi PQ-2660-son qarorlariga muvofiq: jismoniy va yuridik shaxslarga, belgilangan tartibda, ulardan yer uchastkalarining davlat va jamoat ehtiyojlari uchun olib qoʻyilishi munosabati bilan; davlat ulushi 100 foiz boʻlgan aksiyadorlik jamiyatlariga berish tartibini belgilaydi; Oʻzbekiston Respublikasi Vazirlar Mahkamasi bilan kelishgan holda Oʻzbekiston Respublikasi Iqtisodiyot va sanoat vazirligi tomonidan aniqlangan ijtimoiy-iqtisodiy rivojlanishida orqada qolayotgan tumanlar va shaharlarda. 2. Mazkur Nizomda quyidagi asosiy atamalardan foydalaniladi: “YERELEKTRON” avtomatlashtirilgan axborot tizimi (keyingi oʻrinlarda “YERELEKTRON” AAT deb ataladi) — Vazirlar Mahkamasining 2018-yil 30-iyundagi 493-son qaroriga muvofiq yer uchastkalarini berish boʻyicha materiallarni toʻplash, koʻrib chiqish va unga kiritilgan vakolatli organlar hamda tashkilotlar bilan kelishish tartib-taomillarini amalga oshirish uchun avtomatlashtirilgan axborot tizimi; davlat ehtiyojlari — yerlarni: mudofaa va davlat xavfsizligi ehtiyojlari, muhofaza etiladigan tabiiy hududlarni yaratish, erkin iqtisodiy zonalarni tashkil qilish va ularning faoliyat yuritishi uchun; Oʻzbekiston Respublikasining xalqaro shartnomalaridan kelib chiqadigan majburiyatlarni bajarish uchun; foydali qazilmalar konlarini aniqlash va qazib chiqarish uchun; avtomobil yoʻllari va temir yoʻllar, aeroportlar, aerodromlar, aeronavigatsiya obyektlari va aviatexnika markazlari, temir yoʻl transporti obyektlari, koʻpriklar, metropolitenlar, tonnellar, energetika tizimlari obyektlari va elektr uzatish tarmoqlari, aloqa tarmoqlari, kosmik faoliyat obyektlari, magistral quvurlar, muhandislik-kommunikatsiya tarmoqlarini qurish (rekonstruksiya qilish) uchun; aholi punktlari bosh rejalarini Oʻzbekiston Respublikasining Davlat budjeti mablagʻlari hisobidan obyektlar qurish boʻyicha ijro etish, shuningdek, qonun hujjatlarida nazarda tutilgan boshqa hollarda berish; yer uchastkasi — yer fondining qatʼiy belgilangan chegara, maydon, joylashuv yeri, huquqiy rejimga va davlat yer kadastrida aks ettiriladigan boshqa tavsiflarga ega qismi; jamoat ehtiyojlari — quyidagilarni: jismoniy shaxslarga, tashkiliy-huquqiy shaklidan qatʼi nazar, shuningdek, yuridik shaxslarga tegishli binolar va inshootlar, hududlarga olib keluvchi avtomobil yoʻllari va piyoda yoʻlaklarini; tashkiliy-huquqiy shaklidan qatʼi nazar yuridik shaxslarga, shuningdek, jismoniy shaxslarga tegishli binolar va inshootlar hamda hududlarda oʻtkaziladigan muhandislik-kommunikatsiyalarini; ariqlar, kanallar va boshqa suv arteriyalari, havzalarni, aholini suv bilan taʼminlashga moʻljallangan, yashil oʻsimliklar va qishloq xoʻjaligi ekinlarini; davlat taʼlim va davolash muassasalari, internatlar, mehribonlik uylarini, shuningdek, davlat-xususiy sheriklik asosida; Oʻzbekiston Respublikasi Davlat budjeti mablagʻlaridan hamda qonun hujjatlarida taqiqlanmagan manbalardan shakllantiriladigan boshqa mablagʻlardan moliyalashtiriladigan maydonlar, shuningdek, dam olish parklari, alleyalar, xiyobonlar, dam olish zonalari, koʻllar, suv havzalari va boshqa rekreatsion obyektlarni; Maqsadli dasturlar doirasida qishloq joylarda namunaviy loyihalar boʻyicha va shaharlarda arzon uy-joylar qurish ehtiyojlari. 3. Yer uchastkalarini davlat va jamoat ehtiyojlari uchun berish mazkur Nizomning ilovasiga muvofiq sxema boʻyicha amalga oshiriladi. 4. Yer uchastkalarida qurilishlarni olib borishda shaharsozlik, iqtisodiy, sanitariya talablari va boshqa talablar qonun hujjatlarida belgilanadi. Yoʻl yoqasidagi infratuzilma obyektlarini davlat-xususiy sherikligi shartlarida qurish uchun yer uchastkalari berilganda, yer uchastkasini oladigan tadbirkorlik subyektlari Oʻzbekiston Respublikasi avtomobil yoʻllari davlat qoʻmitasining tegishli hududiy boʻlinmasi bilan kelishgan holda, avtomobil yoʻllari boʻylab hududlarni koʻkalamzorlashtirish va obodonlashtirish majburiyatini oladilar. 5. Yuridik yoki jismoniy shaxslarning egaligida, foydalanishida, ijarasida yoki mulkida boʻlgan yer uchastkasini davlat va jamoat ehtiyojlari uchun berish faqat bu yer uchastkasi belgilangan tartibda ulardan olib qoʻyilganda (sotib olinganda) amalga oshiriladi. Bunda, davlat va jamoat ehtiyojlari uchun yer uchastkalarini olib qoʻyish toʻgʻrisida qaror qabul qilishda Oʻzbekiston Respublikasi Prezidentining “Oʻzbekiston Respublikasida investitsiya muhitini tubdan yaxshilash chora-tadbirlari toʻgʻrisida” 2018-yil 1-avgustdagi PF-5495-son Farmoniga muvofiq faqat yer uchastkasi olib qoʻyilishi rejalashtirilayotgan manfaatdor shaxslar bilan ochiq muhokama oʻtkazilganidan, shuningdek, foyda va xarajatlar baholanganidan keyin yoʻl qoʻyiladi, yer uchastkalarini olib qoʻyishda jismoniy va yuridik shaxslarga tegishli boʻlgan turar joy va ishlab chiqarish binolari, boshqa imoratlar va inshootlarning buzilishiga esa — koʻchmas mulkning bozor qiymati va olib qoʻyish sababli mulkdorga yetkazilgan zararning oʻrni toʻliq qoplanganidan keyin ruxsat beriladi. Yer uchastkasini olib qoʻyish haqidagi qaror bosh rejalarga, shuningdek, aholi punktlarini batafsil rejalashtirish va qurish loyihalariga muvofiq qabul qilinadi 6. Davlat va jamoat ehtiyojlari uchun yer uchastkasi ajratish boʻyicha materiallarni tayyorlash Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasining (keyingi oʻrinlarda “Davyergeodezkadastr” qoʻmitasi deb ataladi) quyidagi vakolatli organlari tomonidan amalga oshiriladi: tumanlar (shaharlarda) — yer tuzish va koʻchmas mulk kadastri davlat korxonasining tuman (shahar)lardagi filiallari (keyingi oʻrinlarda davlat korxonasi filiali deb ataladi) tomonidan; Toshkent shahrida — Toshkent shahar yer tuzish va koʻchmas mulk kadastri davlat korxonasi (keyingi oʻrinlarda Toshkent shahar davlat korxonasi deb ataladi) tomonidan. 7. Davlat va jamoat ehtiyojlari uchun yer uchastkasi ajratish boʻyicha materiallarni mazkur Nizomning 21-bandida nazarda tutilgan vakolatli tashkilotlar bilan kelishish tuman (shahar) hokimligi, Toshkent shahar hokimligi tomonidan “YERELEKTRON” avtomatlashtirilgan axborot tizimi orqali amalga oshiriladi. 8. Yer uchastkasi ajratish boʻyicha materiallarni tayyorlash ishlari mahalliy davlat hokimiyati organining qarori bilan belgilangan yer uchastkasi ajratilayotgan yuridik yoki jismoniy shaxs — buyurtmachi hamda davlat korxonasi filiali, Toshkent shahar davlat korxonasi tomonidan shartnoma asosida bajariladi. 9. Mahalliy davlat hokimiyati organining qarori bilan belgilangan buyurtmachi yer uchastkasini ajratish uchun tuman (shahar), Toshkent shahar hokimligiga ariza beradi. 10. Tuman (shahar), Toshkent shahar hokimligi buyurtmanoma kelib tushgandan keyin bir ish kuni mobaynida uni tegishli ravishda davlat korxonasi filialiga, Toshkent shahar davlat korxonasiga yuboradi. 11. Davlat korxonasi filiali, Toshkent shahar davlat korxonasi yetti ish kuni mobaynida buyurtmanoma asosida shartnoma hujjatlarini tayyorlaydi va buyurtmachi bilan yer uchastkasi ajratish materiallarini tayyorlash yuzasidan shartnoma tuzadi. 12. Yer uchastkasini ajratish materiallarini tayyorlash uchun davlat korxonasi filiali, Toshkent shahar davlat korxonasi tomonidan “Davyergeodezkadastr” qoʻmitasi tasdiqlagan Yer tuzish, davlat yer kadastri va yerlarni monitoring qilish boʻyicha loyiha-izlanish ishlariga ketadigan vaqtning namunaviy meʼyorlari toʻplamiga muvofiq haq undiriladi. 13. Davlat korxonasi filiali, Toshkent shahar davlat korxonasi buyurtmachi bilan shartnoma tuzilgandan keyin yigirma ish kuni davomida elektron shaklda yer uchastkasi ajratish haqida hujjatlar yigʻma jildini tayyorlaydi va uni “YERELEKTRON” AAT orqali tuman (shahar), Toshkent shahar hokimligiga yuboradi. 14. Yer uchastkasini ajratish haqidagi hujjatlar yigʻma jildiga (keyingi oʻrinlarda hujjatlar yigʻma jildi deb ataladi) quyidagilar ilova qilinadi: yer uchastkasi, jumladan, maydoni (gektarda), yer uchastkasining yer fondi toifasi, mavjud majburiyatlar, qaysi maqsadga moʻljallanayotganligi, ball boniteti va boshqalar haqida qisqacha maʼlumot; yer uchastkasini topografik xaritada (koordinatali nuqtalari bilan), yer uchastkasining chegaralari va manzillarini (aholi punkti va koʻchalar, koʻcha boʻlmaganda esa — mavjud obyektdan metr hisobidagi masofa koʻrsatiladi) M 1:500 dan M 1:1000 gacha kattalikda koʻrsatilgan holda joylashtirish rejasi; chegaradosh yer uchastkalaridan foydalanish turlari koʻrsatilgan vaziyat bilan bogʻliq sxema; yer uchastkasining kamida ikki tomondan oʻrab turgan obyektlar bilan birgalikdagi fotosurati (15x20 sm); yer uchastkasi davlat va jamoat ehtiyojlari uchun olib qoʻyilayotgan fuqarolar va yuridik shaxslarning roʻyxati, ularning buziladigan uy-joyi, ishlab chiqarish va boshqa qurilmalari, inshootlar va daraxtzorlari; qishloq xoʻjaligi va oʻrmon xoʻjaligi ishlab chiqarish nobudgarchiliklari va zararlar miqdori, shuningdek, buziladigan binolar va inshootlar, koʻp yillik daraxtzorlarni baholash haqidagi maʼlumotlar. 15. Ushbu Nizomning 14-bandida qayd etilgan barcha materiallar mavjud boʻlmasa yoki ular tegishli sifatda (boshqacha masshtabda, noaniq tasvirda) taqdim etilmasa, tuman (shahar), Toshkent shahar hokimligi davlat korxonasining filialiga, Toshkent shahar davlat korxonasiga kelgusi ish kunidan kechiktirmasdan hujjatlar yigʻma jildini qayta tayyorlash uchun yuboradi. Bunda bartaraf etilishi lozim boʻlgan kamchiliklar koʻrsatiladi. Davlat korxonasining filiali, Toshkent shahar davlat korxonasi tuman (shahar), Toshkent shahar hokimligi koʻrsatgan barcha kamchiliklarni besh ish kunida bartaraf etadi va materiallarni tuman (shahar), Toshkent shahar hokimligiga “YERELEKTRON” AAT orqali takroran yuboradi. 16. Tuman (shahar), Toshkent shahar hokimligi ushbu Nizomning 14-bandida nazarda tutilgan barcha materiallar bilan birga hujjatlar yigʻma jildini olgandan soʻng, uni besh ish kuni davomida oʻrganadi va xulosa olish uchun tuman (shahar) qurilish boʻlimiga (keyingi oʻrinlarda qurilish boʻlimi deb ataladi), Toshkent shahrida esa — Toshkent shahar qurilish Bosh boshqarmasiga (keyingi oʻrinlarda qurilish Bosh boshqarmasi deb ataladi) yuboradi. 17. Shaharsozlik hujjati mavjud boʻlgan taqdirda qurilish boʻlimi, qurilish Bosh boshqarmasi uch ish kuni davomida yigʻma jildni koʻrib chiqadi, ajratiladigan yer uchastkasi boʻyicha xulosa tayyorlaydi va tegishli ravishda uni tuman (shahar), Toshkent shahar hokimligiga yuboradi. Xulosada shaharsozlik normalari va qoidalariga rioya etish talablari bayon etiladi. 18. Shaharsozlik hujjatlari mavjud boʻlmagan taqdirda, tuman qurilish boʻlimi, qurilish Bosh boshqarmasi tuman (shahar), Toshkent shahar hokimligidan hujjatlar yigʻma jildini olgandan soʻng kelgusi ish kunidan kechiktirmasdan uni koʻrib chiqadi hamda kelishish uchun oʻz xulosasini ilova qilgan holda, hududiy arxitektura shaharsozlik kengashiga (keyingi oʻrinlarda Kengash deb ataladi) kelishish uchun yuboradi. Kengash besh ish kunidan kechiktirmasdan navbatdagi majlisda hujjatlar yigʻma jildini koʻrib chiqadi hamda materiallarni elektron raqamli imzosini qoʻyish yoʻli bilan kelishadi. Kelishilgan materiallar, ular kelishilgandan soʻng keyingi kundan kechiktirmasdan tuman (shahar), Toshkent shahar hokimligiga taqdim etish uchun Kengash tomonidan qurilish boʻlimiga, qurilish Bosh boshqarmasiga yuboriladi. 19. Qurilish boʻlimi, qurilish bosh boshqarmasi xulosasi va kengash tomonidan kelishilgan materiallar “YERELEKTRON” AAT orqali elektron shaklda tuman (shahar), Toshkent shahar hokimligiga raqamli imzo bilan tasdiqlangan hujjat shaklida yoki nusxasi koʻchirilgan shaklda yuboriladi. Bunda xulosa ijobiy yoki salbiy boʻlishi mumkin. Ijobiy xulosada yer uchastkasidan foydalanish huquqi egasiga nisbatan shaharsozlik va boshqa normalar hamda qoidalarga rioya etish talablari bayon etiladi. Salbiy xulosada qonunchilikning muayyan normalariga tayangan holda, yer uchastkasini ajratish imkoni yoʻqligining asoslangan sabablari koʻrsatiladi hamda tegishli yer uchastkasini boshqa, koʻproq mos keladigan joydan ajratish haqida taklif beriladi. Kengash materiallarni kelishishdan bosh tortgan taqdirda, qurilish boʻlimi, qurilish bosh boshqarmasiga Kengash yigʻilishining bayonnomasi rad etishni asoslagan va meʼyoriy-huquqiy hujjatning aniq normasini koʻrsatgan holda, yer uchastkasi ajratish joyini koʻchirish haqidagi taklif bilan yuboriladi. 20. Qurilish boʻlimi, qurilish bosh boshqarmasi salbiy xulosa bergan yoki Kengash bilan kelishish rad etilgan taqdirda, tuman (shahar), Toshkent shahar hokimligi yer uchastkasi ajratish materiallarini qayta ishlash, shu jumladan berilgan xulosaga muvofiq ajratiladigan uchastkasi joylashuvini oʻzgartirish (kelishishni rad etish sabablarini asoslagan holda) huquqiga ega. Bunda, tuman (shahar), Toshkent shahar hokimligi ikki ish kuni mobaynida qurilish boʻlimi, qurilish bosh boshqarmasining salbiy xulosasida yoki Kengashning kelishishni rad etish bayon qilingan taklifni koʻrib chiqadi hamda hujjatlar yigʻma jildini Kengash yigʻilishining xulosasi yoki bayonnomasini ilova qilgan holda davlat korxonasi filialiga, Toshkent shahar davlat korxonasiga qayta ishlash uchun yuboradi. Davlat korxonasi filiali, Toshkent shahar davlat korxonasi oʻn ish kuni davomida yer uchastkasi ajratish materiallarini qayta ishlaydi, hujjatlar yigʻma jildini shakllantiradi va uni tuman (shahar), Toshkent shahar hokimligiga takroran yuboradi. Bunda yangilangan yer uchastkasi ajratish materiallarini qayta ishlash va tayyorlash boʻyicha ishlar uchun haq undirilmaydi. Tuman (shahar), Toshkent shahar hokimligi hujjatlar yigʻma jildini olgandan keyingi ish kunidan kechiktirmasdan uni qurilish boʻlimiga, qurilish bosh boshqarmasiga mazkur Nizomning 17-18-bandlarida belgilangan tartibda xulosa olish yoki Kengash kelishuvini olish uchun takroran yuboradi. 21. Qurilish boʻlimi, qurilish bosh boshqarmasining ijobiy xulosasi yoki tuman (shahar), Toshkent shahar hokimligi kengashi kelishuvi olingan kundan keyingi ish kuni mobaynida tuman (shahar), Toshkent shahar hokimligi yigʻma jildni quyidagi vakolatli organlarga yuboradi: a) xulosa olish uchun: tuman (shahar) yer resurslari va davlat kadastri boʻlimiga, Toshkent shahrida — Yer resurslari va davlat kadastri boshqarmasiga; tuman (shahar) yongʻin xavfsizligi boʻlimiga, Toshkent shahrida esa — Toshkent shahar Ichki ishlar bosh boshqarmasining yongʻin xavfsizligi boshqarmasiga; Qoraqalpogʻiston Respublikasi Ekologiya va atrof-muhitni muhofaza qilish qoʻmitasiga, viloyat yoki Toshkent shahar ekologiya va atrof-muhitni muhofaza qilish boshqarmasiga; tuman (shahar) davlat sanitariya-epidemiologiya nazorati markaziga, Toshkent shahrida esa — Davlat sanitariya-epidemiologiya nazorati shahar markaziga; Oʻzbekiston Respublikasi Geologiya va mineral resurslar davlat qoʻmitasiga — aholi punktlaridan tashqarida joylashgan yer uchastkalari boʻyicha, — boʻlajak qurilish uchastkasining yer qaʼrida foydali qazilmalar yoʻqligi hamda togʻ va togʻoldi hududlarida xavfli geologik jarayonlar (koʻchkilar, koʻchishlar, choʻkishlar, suffoziyalar va karstlar) xavfining yoʻqligi haqida; Oʻzbekiston Respublikasi Gidrometeorologiya xizmati markaziga — xavfli gidrometeorologik hodisalar (qor koʻchkilari, sel va suv toshqinlari xavfi mavjud) hududlariga tushmaganligi haqida; Qoraqalpogʻiston Respublikasi, viloyat Avtomobil yoʻllari bosh boshqarmasi huzuridagi tuman yoʻllardan foydalanish korxonasiga; “Oʻzsuvtaʼminot” AJning hududiy masʼuliyati cheklangan jamiyatining tuman (shahar) boʻlimiga; “Oʻzbekenergo” AJ tuman (shahar) energiya bilan taʼminlash korxonasiga; “Oʻztransgaz” AJ tuman (shahar) gaz bilan taʼminlash korxonasiga; b) kelishish uchun: tuman (shahar) qishloq xoʻjaligi boʻlimiga — qishloq xoʻjaligi maqsadlariga moʻljallangan yerlardan boʻsh yer uchastkasi ajratilganda; Oʻzbekiston Respublikasi Madaniyat vazirligining Madaniy meros obyektlarini muhofaza qilish va ulardan foydalanish ilmiy ishlab-chiqarish bosh boshqarmasining hududlararo (hududiy) davlat inspeksiyalariga — madaniy meros yodgorliklari muhofaza qilinadigan zonada joylashgan yer uchastkalari boʻyicha; tegishli hududlar va inshootlaridan rejim asosida foydalanadigan hamda ulardan foydalanadigan tashkilotga — boʻsh yer uchastkalari sanoat yerlari, temir yoʻllar va avtomobil yoʻllari, aloqa, mudofaa va boshqa maqsadlardagi yerlar tarkibiga kirgan hududlarda joylashganda; Oʻzbekiston Respublikasi Ichki ishlar vazirligining yoʻl harakati xavfsizligi davlat xizmatining hududiy organlariga — boʻsh yer uchastkasi avtomobil turar joylari va yoʻl harakati xavfsizligiga taʼsir qiladigan boshqa obyektlar uchun ajratilganda. Yer uchastkalarining joylashuvi ularning bosh rejalarida, shuningdek batafsil rejalashtirish loyihalarida belgilangan hamda shaharsozlik hujjatlarida nazarda tutilgan funksional maqsadiga mos keladigan aholi punktlaridagi yer uchastkalari ajratish materiallari boʻyicha davlat sanitariya-epidemiologiya nazorati xizmatining hamda ichki ishlar organlari yongʻin xavfsizligi boʻlimining xulosalarini olish talab etilmaydi. 22. Vakolatli tashkilotlar yigʻma jild kelib tushgan kundan boshlab besh ish kuni mobaynida yigʻma jildni kelishadi yoki tegishli xulosalar beradi. 23. Vakolatli tashkilotning xulosasi “YERELEKTRON” AAT orqali vakolatli tashkilotning elektron raqamli imzosi bilan tasdiqlangan elektron shaklda yoki xulosaning koʻchirilgan nusxasi tarzida tuman (shahar), Toshkent shahar hokimligiga yuboriladi. Bunda ijobiy yoki salbiy xulosa berilishi mumkin. Ijobiy xulosada yer uchastkasidan foydalanish huquqi egasiga nisbatan shaharsozlik, sanitariya, tabiatni muhofaza qilish, yongʻinga qarshi va boshqa norma hamda qoidalarga rioya etish talablari bayon etiladi. Salbiy xulosada meʼyoriy-huquqiy hujjatning muayyan normasiga tayangan holda boʻsh yer uchastkasini ajratish imkoni yoʻqligining asoslangan sabablari koʻrsatiladi. 24. Yer uchastkalari ajratish materiallarini kelishish tegishli yer uchastkasi boʻyicha rozilik rezolyutsiyasini vakolatli tashkilotning elektron raqamli imzosi bilan tasdiqlash yoʻli bilan “YERELEKTRON” AAT orqali amalga oshiriladi. Kelishuv hech qanday izohlar va shartlarsiz amalga oshiriladi. Kelishuv rad etilgan holatda, tuman (shahar), Toshkent shahar hokimligiga “YERELEKTRON” AAT orqali vakolatli tashkilotning elektron raqamli imzosi bilan tasdiqlangan elektron hujjat tarzda xat yoki xatning koʻchirilgan nusxasi meʼyoriy-huquqiy hujjatning muayyan normasiga tayangan holda, boʻsh yer uchastkasini ajratish imkoni yoʻqligining asoslangan sabablarini koʻrsatib yuboriladi. 25. Vakolatli organ bilan kelishilmaganda yoki salbiy xulosa olinganda, tuman (shahar), Toshkent shahar hokimligi yer uchastkasi ajratish materiallarini qayta ishlab, ularni ushbu Nizomga muvofiq takroran kelishish (ular boʻyicha xulosa olish) huquqiga ega. 26. Vakolatli tashkilotlar salbiy xulosa bergan taqdirda yoki kelishuvni rad etish toʻgʻrisida xat yoʻllagan taqdirda, tuman (shahar), Toshkent shahar hokimligi vakolatli tashkilotlarning eʼtirozlaridan kelib chiqqan holda uch ish kuni davomida yer uchastkasining joylashgan joyini va yer uchastkasi ajratish materiallarini qayta koʻrib chiqib, vakolatli tashkilotlarning xulosa va xatlarini ilova qilgan holda ularni davlat korxonasining filialiga, Toshkent shahar davlat korxonasiga qayta ishlash uchun yuboradi. Bunday holatlarda davlat korxonasining filiali, Toshkent shahar davlat korxonasi uch ish kuni davomida yer uchastkasini ajratish materiallarini qayta ishlaydi va tuman (shahar), Toshkent shahar hokimligiga takroran yuboradi. Bunda yer uchastkasi ajratish materiallarini qayta ishlash va yangilangan materiallar tayyorlash ishlari uchun toʻlov undirilmaydi. 27. Ajratiladigan yer uchastkasining joylashgan joyi qayta koʻrib chiqilgandan soʻng va qayta ishlangan materiallar olingach, tuman (shahar), Toshkent shahar hokimligi keyingi ish kunidan kechiktirmasdan yer uchastkasi ajratish materiallarini ushbu Nizomning 17 ― 24–bandlarida belgilangan tartibda koʻrib chiqish uchun vakolatli tashkilotlarga takroran yuboradi. Bunda takroran yuborilgan yer uchastkasi ajratish materiallari ikki ish kunida koʻrib chiqilishi kerak. 28. Qurilish organining ijobiy xulosasi, Kengashning kelishishi va vakolatli tashkilotlarning ijobiy xulosalari va kelishuvlari olingandan keyin tuman (shahar), Toshkent shahar hokimi ikki kun muddatda yer uchastkasi ajratish haqida qaror qabul qiladi. Yer uchastkasi ajratish haqidagi qarorda quyidagi masalalar aks ettirilgan boʻlishi kerak: mahalliy davlat hokimiyati organining qarorida nazarda tutilgan obyektni qurish shartlari; yer uchastkasi kimga, qanday maqsadlarda va qanday muddatga (yer uchastkasi muayyan muddatga vaqtincha foydalanishga va ijaraga berilganda aniq muddat koʻrsatiladi) beriladi, shuningdek, mavjud boʻlgan taqdirda — olib qoʻyilayotgan (sotib olinayotgan) yer egalari, mulkdorlari, foydalanuvchilari va ijarachilarining nomi; berilayotgan yer uchastkasining umumiy maydoni, yer turlari (mavjud boʻlgan taqdirda), yer egalari, mulkdorlar, foydalanuvchilar va ijarachilar boʻyicha; yer uchastkalarining egalari, mulkdorlari, foydalanuvchilari va ijarachilariga qoplanishi kerak boʻlgan zararlar (mavjud boʻlgan taqdirda) miqdorlari va ularni qoplash muddatlari; qishloq xoʻjaligi va oʻrmon xoʻjaligi ishlab chiqarishi nobudgarchiliklari (mavjud boʻlgan taqdirda) miqdorlari va ularni qoplash muddatlari; yer uchastkasini rekultivatsiya qilish zarurati, yer uchastkasining u olib qoʻyilgan egalari, mulkdorlari, foydalanuvchilari va ijarachilariga qaytarish shartlari (mavjud boʻlgan taqdirda); tuproqning unumdor qatlamini olib tashlash zarurati (mavjud boʻlgan taqdirda ); suv muhofazasi, ekologik, yongʻinga qarshi, sanitariya shartlari va talablari (zarurat boʻlganda). Tuman (shahar) hokimining yer uchastkasi ajratish haqidagi qaroriga uning ajralmas qismi sifatida ajratiladigan yer uchastkasining chegaralari plani ilova qilinadi. 29. Yer uchastkasi ajratish toʻgʻrisida qaror qabul qilish tuman (shahar) hokimi vakolatiga kirmagan taqdirda, tuman (shahar) hokimligi vakolatli tashkilotlarning ijobiy kelishuvi yoki ijobiy xulosasi olingandan soʻng yer uchastkasi ajratish uchun keyingi ish kunidan kechikmasdan Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklariga taqdimnoma yuboradi. 30. Taqdimnomaga quyidagilar ilova qilinadi: ushbu Nizomning 14-bandida nazarda tutilgan hujjatlarni ilova qilgan holda yer uchastkasi ajratish haqidagi hujjatlar yigʻma jildi; vakolatli tashkilotlarning xulosalari va kelishuvlari. Taqdimnoma va unga ilova qilingan hujjatlar “YERELEKTRON” AAT orqali elektron raqamli imzo bilan tasdiqlangan elektron shaklda yoki ularning koʻchirilgan nusxalari yuboriladi. 31. Taqdimnomada qayd etilgan yer uchastkasi ajratish toʻgʻrisida qaror qabul qilish Qoraqalpogʻiston Respublikasi Vazirlar Kengashi, viloyat, tuman (shahar) hokimi vakolatiga kirgan taqdirda, taqdimnoma va unga ilova qilingan hujjatlar kelib tushgandan soʻng uch ish kunida ularni koʻrib chiqadi va quyidagilar haqida qaror qabul qiladi: taqdim etilgan materiallarga muvofiq yer uchastkasi ajratish toʻgʻrisida; yer uchastkasining joylashgan joyi oʻzgartirilgandan keyin yer uchastkasi ajratilishi mumkinligi toʻgʻrisida asoslangan sabablarni koʻrsatgan holda; asoslangan sabablarni koʻrsatgan holda yer uchastkasi ajratishni rad etish toʻgʻrisida. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklarining qarori keyingi ish kunidan kechiktirmasdan “YERELEKTRON” AAT orqali tegishli taqdimnoma kiritgan tuman (shahar) hokimligiga yuboriladi. 32. Yer uchastkasi ajratish toʻgʻrisida qaror qabul qilish Oʻzbekiston Respublikasi Vazirlar Mahkamasi vakolatiga kirgan taqdirda, Qoraqalpogʻiston Respublikasi Vazirlar Kengashi, viloyat hokimligi taqdimnoma va unga ilova qilingan hujjatlarni olgandan soʻng keyingi kundan kechiktirmasdan “YERELEKTRON” AAT orqali Oʻzbekiston Respublikasi Vazirlar Mahkamasiga yer uchastkalari ajratish masalasini koʻrib chiqish haqida xat yuboradi. Xatga tuman (shahar) hokimligining taqdimnomasi, Qoraqalpogʻiston Respublikasi Vazirlar Kengashi, viloyat hokimligining qarori loyihasi va ushbu Nizomning 30-bandida nazarda tutilgan hujjatlar ilova qilinadi. Agar yer uchastkasi ajratish toʻgʻrisida qaror qabul qilish Toshkent shahar hokimi vakolatiga kirmasa, u holda Toshkent shahar hokimi vakolatli tashkilotlarning ijobiy kelishuvi yoki ijobiy xulosasini olgandan soʻng keyingi ish kunidan kechiktirmasdan Oʻzbekiston Respublikasi Vazirlar Mahkamasiga oʻz qarorining loyihasini, hujjatlar yigʻma jildini va vakolatli tashkilotlarning ijobiy kelishuvlari yoki ijobiy xulosalari boʻyicha materiallarni ilova qilgan holda xat yuboradi. 33. Oʻzbekiston Respublikasi Vazirlar Mahkamasi oʻn ish kuni mobaynida yigʻma jild va materiallarni koʻrib chiqadi va Qoraqalpogʻiston Respublikasi Vazirlar Kengashi, viloyat, Toshkent shahar hokimligining qarori loyihasini yer uchastkasi joylashgan joyi boʻyicha tegishli kompleks rahbari tomonidan viza qoʻyish yoʻli bilan kelishadi hamda uni keyingi ish kunidan kechiktirmasdan Qoraqalpogʻiston Respublikasi Vazirlar Kengashi, viloyat, Toshkent shahri hokimligiga, shuningdek, tegishli taqdimnomani kiritgan tuman (shahar) hokimligiga yuboradi. Istisno holatlarda, qonunchilikda belgilangan tartibda Oʻzbekiston Respublikasi Vazirlar Mahkamasi tomonidan qaror chiqariladi. Tuman (shahar), Toshkent shahar hokimligi Oʻzbekiston Respublikasi Vazirlar Mahkamasi bilan kelishib olingandan keyin bir ish kuni davomida hujjatlar toʻplamini va vakolatli tashkilotlarning ijobiy kelishuvlari yoki ijobiy xulosalari boʻyicha materiallarni, Qoraqalpogʻiston Respublikasi Vazirlar Kengashi, viloyat, Toshkent shahri hokimligining qarorini ilova qilgan holda, davlat korxonasi filialiga, Toshkent shahar davlat korxonasiga yuboradi. 34. Tanlangan yer uchastkasining joylashgan joyiga rozilik berilmagan taqdirda, Oʻzbekiston Respublikasi Vazirlar Mahkamasi hujjatlar yigʻma jildini koʻrib chiqqandan keyin bir kun davomida asoslangan sabablarni koʻrsatgan holda, “YERELEKTRON” AAT orqali Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklariga, shuningdek tegishli taqdimnoma kiritgan tuman (shahar) hokimligiga xat yuboradi. 35. Qoraqalpogʻiston Respublikasi Vazirlar Kengashi, viloyatlar hokimlari ushbu Nizom 31-bandining uchinchi xatboshida nazarda tutilgan qarorni chiqarganda yoki Oʻzbekiston Respublikasi Vazirlar Mahkamasi rozilik bermagan holatlarda, tuman (shahar) hokimligi uch ish kuni davomida yer uchastkasining joylashgan joyini qayta koʻrib chiqadi hamda yer uchastkasini ajratish materiallarini vakolatli tashkilotlar bilan ushbu Nizomning 16 ― 27-banlarida belgilangan tartibda kelishish (xulosa olish) uchun takroran yuboradi. Bunda, yer uchastkasini tanlash boʻyicha takroran yuborilgan materiallar vakolatli tashkilotlar tomonidan ikki ish kunida koʻrib chiqilishi lozim. Vakolatli tashkilotlar bilan yer uchastkasi ajratish materiallari kelishilgandan (xulosa olingandan) soʻng Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklariga ushbu Nizomning 29 — 34-bandlarida belgilangan tartibda koʻrib chiqish uchun takroran yuboriladi. 36. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklarining yer uchastkasi berish haqidagi qarori asosida davlat korxonasi filiali, Toshkent shahar davlat korxonasi, qurilish boʻlimi, qurilish bosh boshqarmasi hamda “OʻzGAShKLITI” DUK loyiha-qidiruv tashkiloti filiali bilan birgalikda uch ish kuni davomida yer uchastkasi chegaralarini joyida (naturada) belgilashni amalga oshiradi. Yer uchastkasi chegaralarini joyda (naturada) belgilash va uchastka chegaralarini kiritgan holda yer uchastkasi chegaralarini joyida (naturada) belgilash dalolatnomasini tayyorlash boʻyicha ishlarni bajarish uchun bazaviy hisoblash miqdorining ikki baravari miqdorida haq undiriladi va toʻlov quyidagicha taqsimlanadi: bazaviy hisoblash miqdorining bir baravari miqdoridagi summa — Yer tuzish va koʻchmas mulk kadastri davlat korxonasining tuman (shahar) filiali hisob raqamiga; bazaviy hisoblash miqdorining 80 foizi — qurilish boʻlimi hisob raqamiga; bazaviy hisoblash miqdorining 20 foizi — “OʻzGAShKLITI” DUK loyiha-qidiruv tashkiloti filiali hisob raqamiga yoʻnaltiriladi. 37. Qishloq xoʻjaligi va oʻrmon xoʻjaligi ishlab chiqarishi nobudgarchiliklari toʻlangandan, shuningdek, yer uchastkalari davlat va jamoat ehtiyojlari uchun olib qoʻyilishi munosabati bilan fuqarolar va yuridik shaxslar zararlari qoplangandan keyin davlat korxonasi filiali ikki ish kuni davomida belgilangan tartibda yer uchastkasiga boʻlgan huquqni davlat roʻyxatidan oʻtkazadi. 38. Ajratilgan yer uchastkasida qurilishni boshlashga yoki davlat va jamoat ehtiyojlari uchun belgilangan boshqa maqsadlarda foydalanishga faqat yer uchastkasiga boʻlgan huquq davlat roʻyxatidan oʻtkazilgandan keyin yoʻl qoʻyiladi. 39. Yer uchastkalarini berishda yuzaga keladigan nizolar qonunchilikda belgilangan tartibda hal etiladi. 40. Ushbu Nizom talablarini buzgan shaxslar belgilangan tartibda javobgar boʻladilar.